Konklużjonijiet tal-Kunsill u tar-rappreżentanti tal-Gvernijiet tal-Istati Membri, imlaqqgħin fil-Kunsill, dwar l-attività fiżika tul il-ħajja

(2021/C 501 I/01)

IL-KUNSILL U R-RAPPREŻENTANTI TAL-GVERNIJIET TAL-ISTATI MEMBRI MLAQQGĦIN FIL-KUNSILL

FILWAQT LI JFAKKRU LI:

1. Ir-Rakkomandazzjoni tal-Kunsill tas-26 ta’ Novembru 2013 dwar il-promozzjoni transettorjali ta’ attività fiżika favur is-saħħa (HEPA) tirrakkomanda, fost affarijiet oħra, li l-Istati Membri “jaħdmu lejn ta’ politika effettivi tal-HEPA billi jiżviluppaw approċċ transsettorjali li jinvolvi oqsma ta’ politika li jinkludu l-isport, is-saħħa, l-edukazzjoni, l-ambjent u t-trasport, kif ukoll setturi rilevanti oħrajn u skont l-ispeċifiċitajiet nazzjonali”.

2. Il-Konklużjonijiet tal-Kunsill tal-15 ta’ Diċembru 2015 dwar il-promozzjoni tal-ħiliet motorji, l-attivitajiet fiżiċi u sportivi għat-tfal jappellaw lill-Istati Membri biex “jikkunsidraw li jimplimentaw politiki transettorjali, bis-setturi tal-edukazzjoni, iż-żgħażagħ u s-saħħa fost l-oħrajn, biex jiġu promossi attivitajiet fiżiċi u ħiliet motorji fit-tfulija bikrija”.

3. Il-Konklużjonijiet tal-Kunsill tad-29 ta’ Ġunju 2020 dwar l-impatt tal-pandemija tal-COVID-19 u l-irkupru tas-settur tal-isport jappellaw lill-Istati Membri biex “jippromwovu kooperazzjoni u konsultazzjonijiet transettorjali fl-oqsma li huma rilevanti għall-isport fil-livelli kollha, inkluż mal-moviment sportiv, il-qasam tan-negozju relatat mal-isport u partijiet ikkonċernati rilevanti oħra”.

4. Il-Konklużjonijiet tal-Kunsill tal-4 ta’ Diċembru 2020 dwar il-promozzjoni tal-kooperazzjoni transsettorjali għall-benefiċċju tal-isport u l-attività fiżika fis-soċjetà jenfasizzaw li “l-kooperazzjoni transsettorjali jista’ jkollha rwol importanti biex toħloq jew tottimizza l-kondizzjonijiet għal stil ta’ ħajja attiv u tajjeb għas-saħħa”.

5. Il-Pjan ta’ Ħidma tal-Unjoni Ewropea għall-Isport 2021-2024 jirrikonoxxi li l-promozzjoni tal-attività fiżika hija suġġett ewlieni fil-qasam prijoritarju “Il-promozzjoni tal-parteċipazzjoni fl-isport u l-attività fiżika favur is-saħħa”.

FILWAQT LI JIRRIKONOXXU LI:

6. L-inattività fiżika qed tikkawża problemi tas-saħħa estensivi fl-istil tal-ħajja tal-lum. L-Organizzazzjoni Dinjija tas-Saħħa (WHO) ikklassifikat l-inattività fiżika fost il-fatturi ta’ riskju ewlenin għall-mortalità (1). Il-pandemija tal-COVID-19 kompliet tenfasizza r-riskji tal-inattività fiżika għas-saħħa.

7. L-Ewropa qed tiffaċċa żieda sinifikanti fit-tendenzi diġà evidenti ta’ inattività fiżika tal-popolazzjoni kollha tagħha, speċjalment fost iż-żgħażagħ. Il-politiki Ewropej jinkoraġġixxu lill-Istati Membri biex jippromwovu u jimmonitorjaw l-attività fiżika; madankollu, l-implimentazzjoni għandha tissaħħaħ aktar (2).

8. Dokumenti Ewropej u internazzjonali oħra (3) identifikaw ukoll l-importanza kritika tal-monitoraġġ tal-livell ta’ attività fiżika bħala parti minn approċċ olistiku għall-attività fiżika favur is-saħħa (HEPA). Il-monitoraġġ tal-forma fiżika soġġett għall-konformità mar-Regolament Ġenerali dwar il-Protezzjoni tad-Data (GDPR) (4) jista’ jipprovdi eżitu affidabbli bbażat fuq l-evidenza tal-attività fiżika kif ukoll jiġbed l-attenzjoni fuq kwalunkwe mġiba possibbli ta’ riskju għas-saħħa.

FILWAQT LI JIRRIKONOXXU LI:

9. L-attività fiżika hija waħda mill-fatturi l-aktar importanti u effettivi fiż-żamma tas-saħħa fiżika u mentali tul il-ħajja. Għandha wkoll impatt pożittiv fuq il-prevenzjoni ta’ ċerti kundizzjonijiet tas-saħħa u mard, bħall-mard kardjovaskulari, id-dijabete tat-tip 2, eċċ.

10. Is-sistemi ta’ monitoraġġ tal-forma fiżika jistgħu jivvalutaw l-iskala tal-problema tal-inattività fiżika u jevalwaw l-effettività ta’ kwalunkwe politika, pjan ta’ azzjoni jew inizjattiva adottati fil-livell lokali, nazzjonali jew tal-UE.

11. Il-kunċett ta’ attività fiżika tul il-ħajja għandu jkun ibbażat fuq attività fiżika regolari tul il-ħajja kollha li tista’ tiġi appoġġata minn monitoraġġ tul il-ħajja bbażat fuq l-evidenza tal-forma fiżika biex tinżamm is-saħħa ta’ kull individwu tul il-ħajja kollha.

FILWAQT LI JENFASIZZAW LI:

12. Attività fiżika regolari u suffiċjenti (5) hija importanti għall-iżvilupp ta’ tfal u adoloxxenti b’saħħithom, kemm fiżikament kif ukoll fir-rigward tal-kapaċitajiet mentali u soċjali tagħhom.

13. Fil-kuntest ta’ stil ta’ ħajja attiv u b’saħħtu tal-adulti, l-attività fiżika regolari hija partikolarment importanti, anke jekk individwu ma jibdiex jeżerċita sakemm isir adult. L-attività fiżika regolari hija wkoll fattur importanti fil-prevenzjoni ta’ tnaqqis fil-livelli tal-prestazzjoni fuq ix-xogħol. Minħabba li l-adulti jqattgħu terz minn ħajjithom fuq ix-xogħol, l-ambjent tax-xogħol huwa estremament importanti fil-promozzjoni tal-attività fiżika tal-impjegati.

14. Il-gruppi żvantaġġati (6) fil-gruppi tal-età kollha spiss ma jkunux fiżikament attivi biżżejjed minħabba inqas opportunitajiet u aċċess limitat, li jpoġġihom f’riskju ogħla li jiżviluppaw ċertu mard. Għandna nipprovdu lil dawn il-gruppi fil-mira b’opportunitajiet indaqs, li jippermettulhom jipparteċipaw f’attivitajiet fiżiċi regolari u programmi sportivi mfassla apposta.

15. Skont il-kunċett ta’ attività fiżika tul il-ħajja, l-impatt fit-tul għandu jkun aktar ċittadini Ewropej fiżikament attivi bil-għan li tittejjeb is-saħħa fiżika u mentali, u titnaqqas il-pressjoni fuq is-sistemi tas-saħħa tagħna u l-ispejjeż relatati mas-saħħa (7). Kull fejn ikun possibbli, l-aġendi ta’ politika għandhom jiġu kkoordinati u l-kooperazzjoni transsettorjali għandha titħeġġeġ sabiex jinkiseb l-aħjar eżitu possibbli.

FILWAQT LI JIKKUNSIDRAW LI:

16. Stil ta’ ħajja tajjeb għas-saħħa: f’bosta pajjiżi, il-politiki tas-saħħa pubblika u tal-isport għandhom l-għan li, l-ewwel u qabel kollox jinkoraġġixxu liċ-ċittadini tagħhom jadottaw stil ta’ ħajja attiv u tajjeb għas-saħħa tul il-ħajja kollha tagħhom u biex jieħdu sehem f’attività fiżika u fi sport (8). Diversi inizjattivi ta’ proġetti Ewropej għandhom l-għan ukoll li jintegraw l-attività fiżika fil-kurrikulu tal-kura tas-saħħa biex jiżguraw pariri u appoġġ aħjar għall-attività fiżika fl-ambjent kliniku (9).

17. Monitoraġġ: xi pajjiżi jimmonitorjaw il-bidliet fil-forma fiżika tal-popolazzjoni tagħhom u jistgħu jipprovdu wkoll rispons lil kull persuna fuq bażi volontarja dwar l-iżvilupp tal-livelli tal-forma fiżika tagħhom. Ċerti pajjiżi għandhom sistemi fis-seħħ li bihom jistgħu jimmonitorjaw u jevalwaw kull sena l-prestazzjoni fiżika tat-tfal tal-iskola u ż-żgħażagħ (10).

18. Kooperazzjoni transsettorjali: il-promozzjoni u l-monitoraġġ tal-attività fiżika għandha tkun indirizzata b’mod transsettorjali f’konformità mal-GDPR. Mhux biss l-istituzzjonijiet relatati mal-isport għandhom rwol fil-promozzjoni tal-attività fiżika u l-monitoraġġ tal-forma fiżika, iżda wkoll istituzzjonijiet relatati mas-saħħa pubblika, l-infrastruttura, l-edukazzjoni u t-taħriġ, l-ambjent tax-xogħol, iż-żgħażagħ, eċċ. Għalhekk għandha tinvolvi lill-gvern kollu, lis-soċjetà ċivili, lill-klabbs sportivi, lill-komunitajiet lokali, eċċ.

19. Il-bidla fl-imġiba hija kwistjoni ta’ żvilupp fit-tul u ssegwi l-linji gwida dwar l-attività fiżika (11) li jitolbu għall-integrazzjoni ta’ attività fiżika suffiċjenti fil-ħajja ta’ kuljum. Dan ifisser li l-politika għandha tiġi implimentata wkoll b’mod integrat u tiffoka fuq ħinijiet differenti tal-ġurnata u kuntesti differenti tal-ħajja ta’ kuljum.

20. Media: il-media jista’ jkollha rwol fil-promozzjoni tar-responsabbiltà soċjali, l-attivitajiet sportivi u l-kampanji mmirati lejn is-sensibilizzazzjoni dwar il-benefiċċji tal-attività fiżika u t-tnaqqis tal-inattività.

21. Inizjattivi u proġetti Ewropej: diversi inizjattivi u proġetti Ewropej jikkontribwixxu għall-iżvilupp ta’ politiki mmirati lejn il-promozzjoni ta’ stil ta’ ħajja tajjeb għas-saħħa u għall-iżvilupp ta’ sistemi ta’ monitoraġġ għall-forma fiżika biex jipprovdu data komparabbli, valida u affidabbli fl-Istati Membri tal-UE kollha. Dan jista’ jgħin lil dawk li jfasslu l-politika biex jippermettu attività fiżika tul il-ħajja u jiksbu impatt akbar fuq is-saħħa.

JISTIEDNU LILL-ISTATI MEMBRI, F’KONFORMITÀ MAL-PRINĊIPJU TAS-SUSSIDJARJETÀ U FIL-LIVELLI XIERQA, BIEX:

22. Ikomplu jippromwovu u jinkoraġġixxu l-attività fiżika tul il-ħajja tal-popolazzjoni, inkluż il-gruppi żvantaġġati, filwaqt li jiffokaw fuq it-tnaqqis tal-inattività fiżika permezz tal-kondiviżjoni tal-aħjar prattiki, pereżempju, l-użu ta’ teknoloġiji mobbli u mingħajr fili kif ukoll il-media u mezzi oħra ta’ komunikazzjoni.

23. Jappoġġaw inizjattivi u kampanji fil-livelli nazzjonali, reġjonali u/jew lokali li jinkoraġġixxu l-attività fiżika, l-iżvilupp ta’ sistemi ta’ monitoraġġ, u l-parteċipazzjoni sportiva ta’ kulħadd, bħall-Ġimgħa Ewropea tal-Isport, HealthyLifestyle4All, l-Ewrobarometru dwar l-isport u l-attività fiżika, l-Istħarriġ Ewropew dwar is-Saħħa permezz ta’ Intervisti - Kwestjonarju dwar l-Attività Fiżika (EHIS-PAQ), eċċ.

24. Fejn xieraq u f’konformità mal-GDPR, jistabbilixxu u jippromwovu sistemi ta’ monitoraġġ tal-forma fiżika nazzjonali, reġjonali u/jew lokali bbażati fuq l-evidenza li jimmotivaw lill-popolazzjoni għal attività fiżika tul il-ħajja b’rapporti ta’ feedback individwali xierqa u t-traċċar ta’ bidliet fil-forma fiżika fuq bażi volontarja, u jipprovdu informazzjoni siewja għat-tfassil tal-politika (12).

25. Jappoġġaw, b’approċċ transsettorjali, politiki fil-livelli kollha rigward il-ħolqien ta’ żoni pubbliċi aċċessibbli u sostenibbli fejn iċ-ċittadini kollha jistgħu jinvolvu ruħhom f’attivitajiet sportivi jew f’attività fiżika tul il-ħajja, bħal viċinati, żoni mibnija ġodda, bankini b’korsiji għar-roti jew għall-jogging, faċilitajiet sportivi fl-iskejjel u l-universitajiet eċċ., pereżempju permezz tal-Fondi tal-Politika ta’ Koeżjoni.

26. Jidentifikaw u jissinkronizzaw fil-livelli kollha, bl-involviment tal-awtoritajiet pubbliċi rilevanti kollha u l-komunità xjentifika, dawk il-politiki u l-miżuri li għandhom l-għan li jispiraw lin-nies biex jinvolvu ruħhom f’attivitajiet sportivi jew attività fiżika tul il-ħajja, u jinkoraġġixxu lil dawk li jieħdu d-deċiżjonijiet settorjali biex iqisu aktar fil-politiki rispettivi tagħhom il-benefiċċji li l-attività fiżika tul il-ħajja u l-monitoraġġ tal-forma fiżika tal-popolazzjoni jistgħu jiġġeneraw.

27. Jiskambjaw prattiki tajba dwar kif jimmotivaw lill-persuni biex jiċċaqilqu u jeżerċitaw ruħhom matul il-jum u jiskambjaw informazzjoni dwar strumenti effettivi u inizjattivi ta’ politika f’ambjenti differenti tal-ħajja ta’ kuljum biex jistimulaw l-attività fiżika, inkluż fl-iskejjel u l-postijiet tax-xogħol.

28. Tissaħħaħ il-kollaborazzjoni, fejn possibbli, mas-settur tas-saħħa fl-għoti ta’ preskrizzjoni għall-eżerċizzju u konsulenza mogħtija minn professjonisti tal-kura tas-saħħa u professjonisti speċjalizzati.

JISTIEDNU LILL-KUMMISSJONI BIEX:

29. Tesplora l-possibbiltà li tappoġġa l-iżvilupp ta’ sistema armonizzata ta’ data li tippermetti l-monitoraġġ tal-attività fiżika fil-livell Ewropew sabiex jiġu vvalutati b’mod aktar preċiż il-konsegwenzi tas-saħħa, soċjali u ekonomiċi.

30. Tippromwovi l-għarfien u tagħti viżibbiltà lill-evidenza tal-kostijiet tar-riskji għas-saħħa marbuta mal-inattività fiżika, b’mod partikolari n-nefqa fuq is-saħħa, biex tgħin tinforma t-teħid ta’ deċiżjonijiet pubbliċi dwar l-investimenti li għandhom isiru fil-livell Ewropew f’dan il-qasam.

31. Tappoġġa l-iskambju tal-aħjar prattiki ta’ proġetti u netwerks eżistenti ta’ suċċess dwar il-promozzjoni tal-attività fiżika tul il-ħajja u l-monitoraġġ tal-forma fiżika, bl-involviment kif xieraq tan-network tal-punti fokali tal-HEPA. Sabiex jiġi ffaċilitat il-monitoraġġ tal-forma fiżika fl-Ewropa kollha u biex tinħoloq bażi għal tfassil ta’ politika fil-pront ibbażat fuq l-evidenza, tippromwovi dawn il-prattiki flimkien man-network ta’ punti fokali tal-HEPA fuq pjattaforma Ewropea xierqa.

32. Tikkunsidra l-finanzjament tal-UE, pereżempju permezz tal-programm Erasmus+, InvestEU, eċċ. li jista’ jappoġġa l-kooperazzjoni Ewropea biex jitrawwem l-istabbiliment ta’ sistemi nazzjonali, reġjonali u/jew lokali ta’ monitoraġġ tal-forma fiżika.

33. Tinforma lill-Istati Membri u l-moviment tal-isport dwar il-programmi u l-inizjattivi ta’ finanzjament rilevanti tal-UE li jistgħu jintużaw biex jappoġġaw proġetti transsettorjali relatati mal-isport u l-attività fiżika u biex jippromwovu stil ta’ ħajja tajjeb għas-saħħa, kif ukoll l-istabbiliment ta’ sistemi ta’ monitoraġġ fiżiku nazzjonali, reġjonali u/jew lokali, pereżempju permezz ta’ Erasmus+, il-programm EU4Health, Orizzont Ewropa, InvestEU, eċċ.

JISTIEDNU LILL-MOVIMENT SPORTIV U LIL PARTIJIET IKKONĊERNATI OĦRA BIEX:

34. Jikkunsidraw l-użu ta’ pjattaformi mingħajr ħlas eżistenti (13) , f’konformità mal-GDPR, għall-monitoraġġ tal-forma fiżika taċ-ċittadini bħala għodda dijanjostika u motivazzjonali għall-attività fiżika tul il-ħajja.

35. Jenfasizzaw aktar l-opportunitajiet għall-involviment tul il-ħajja taċ-ċittadini fl-isport u l-attività fiżika fl-attivitajiet, il-proġetti u l-inizjattivi tagħhom, inkluż għal gruppi fil-mira differenti.

36. Jikkooperaw mill-qrib mal-partijiet ikkonċernati minn setturi oħra fl-indirizzar tal-lakuni eżistenti fl-għoti ta’ opportunitajiet għall-involviment fl-isport u l-attività fiżika f’kuntesti differenti tal-ħajja ta’ kuljum.

37. Jimpenjaw ruħhom b’mod attiv, jekk ikun xieraq, fl-iżvilupp ta’ sistemi u strateġiji nazzjonali, reġjonali u lokali ta’ monitoraġġ tal-forma fiżika biex tiżdied l-attività fiżika tul il-ħajja taċ-ċittadini.

38. Jadattaw l-għodod ta’ komunikazzjoni, f’konformità mal-GDPR, għall-udjenzi fil-mira abbażi ta’ azzjonijiet konkreti.

(1) Organizzazzjoni Dinjija tas-Saħħa (2020). Linji Gwida tad-WHO dwar l-attività fiżika u l-imġiba sedentarja.

(2) Rapport tal-Kummissjoni rigward l-implimentazzjoni tar-Rakkomandazzjoni tal-Kunsill dwar il-promozzjoni transettorjali ta’ attività fiżika favur is-saħħa, COM/2019/565 final.

(3) Pereżempju, l- “Istrateġija ta’ Attività Fiżika għar-Reġjun Ewropew tad-WHO 2016–2025” tal-Organizzazzjoni Dinjija tas-Saħħa, il-“Pjan ta’ Azzjoni tal-UE dwar l-Obeżità fit-Tfulija 2014-2020” u “Pjan ta’ Azzjoni Globali dwar l-Attività Fiżika 2018-2030” (l-Organizzazzjoni Dinjija tas-Saħħa (2018)).

(4) Regolament (UE) 2016/679 tal-Parlament Ewropew u tal-Kunsill tas-27 ta’ April 2016 dwar il-protezzjoni tal-persuni fiżiċi fir-rigward tal-ipproċessar ta’ data personali u dwar il-moviment liberu ta’ tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

(5) Organizzazzjoni Dinjija tas-Saħħa (2020): Linji Gwida tad-WHO dwar l-attività fiżika u l-imġiba sedentarja.

(6) Definizzjoni skont l-Istitut Ewropew għall-Ugwaljanza bejn is-Sessi (EIGE): Gruppi ta’ persuni li jesperjenzaw riskju ogħla ta’ faqar, esklużjoni soċjali, diskriminazzjoni u vjolenza mill-popolazzjoni ġenerali, inkluż, iżda mhux limitat għal, minoranzi etniċi, migranti, persuni b’diżabbiltà, persuni anzjani iżolati u tfal.

(7) Assoċjazzjoni Internazzjonali tal-Isport u l-Kultura (ISCA): “The economic cost of physical inactivity in Europe: an ISCA/Cebr report” (L-ispiża ekonomika tal-inattività fiżika fl-Ewropea: rapport ta’ ISCA/Cebr), Ġunju 2015.

(8) Fil-livell tal-UE, pereżempju, il-Kummissjoni Ewropea nediet inizjattiva “HealthyLifestyle4All” bħala kampanja ta’ sentejn li għandha l-għan li torbot l-isport u l-istili ta’ ħajja attivi mas-saħħa, l-ikel u politiki oħra. Is-Sejħa ta’ Tartu għal Stil ta’ Ħajja Tajjeb għas-Saħħa tnediet fl-2017.

(9) Organizzazzjoni Dinjija tas-Saħħa (2018): Il-promozzjoni tal-attività fiżika fis-settur tas-saħħa.

(10) Bħal Ċipru (mistennija dalwaqt), il-Finlandja, l-Ungerija, il-Litwanja, in-Netherlands, il-Portugall, is-Slovenja, eċċ.

(11) Organizzazzjoni Dinjija tas-Saħħa (2018): “Global action plan on physical activity 2018–2030: more active people for a healthier world” (Pjan ta’ azzjoni globali dwar l-attività fiżika 2018–2030: persuni aktar attivi għal dinja aktar b’saħħitha).

(12) Pereżempju, billi jipprovdu għodod ta’ monitoraġġ tal-forma fiżika li jippermettu l-eżami tax-xejriet tas-saħħa tal-popolazzjoni, l-effetti tal-politiki nazzjonali dwar il-forma fiżika u l-interventi fuq is-saħħa fil-livell lokali, reġjonali u/jew nazzjonali.

(13) Pereżempju, pjattaforma online li tappoġġa l-istabbiliment ta’ programmi ta’ monitoraġġ tal-forma fiżika li jipprovdu feedback dwar l-eżiti speċifiċi individwali tal-forma fiżika.